钦定古今图书集成/理学汇编/字学典/第079卷 > 《石鼓赋》元·罗曾
## 钦定古今图书集成/理学汇编/字学典/第079卷 > 《石鼓赋》元·罗曾

予盍观夫凤翔八观之一乎？岐山苍苍，西周故疆。昔
人伊谁，内修外攘。予尝访遗踪于岐下，得故物于榛
荒，曰：“莓龙剥落、雨墨淋漓者，秦峄山之碑乎？细筋入
骨、玉树交柯者，汉原广之彝乎？章残字缺，读不能句，
快剑斫断生蛟鼍”，非秦人诅楚人之辞，盖杨修不能
语其妙，而子云不能识其奇也。于是摩挲徙倚，沈吟
久之。然后喟然叹曰：“我马既同者，《车攻》之《徂东》也；其
鱼鲂鲨者，吉日之《燕喜》也。彼顽然者不可扣之鸣兮。”
吾知其为宣王之石鼓也。方其明堂受朝，岐邑讲蒐。
万里无尘，四海一秋。天戈麾日，凝云不流。勒骏功于
石鼓，将永镇于岐周。异铜仙之可移，空回首于万牛。
嗟惟此石，俯仰千古。横奇宝于道侧，微博雅其谁顾？
或龙腾而水跃，或鸾下而凤翥。虽字体不可知其谁
之笔兮，意作诵必当时之吉甫。“曾编诗之不见收兮，
亦何恨无人乎李杜。”于是慨然援笔，磨苍崖之壁，泚
秋空之露，取昌黎慨叹之歌，而作石鼓之赋。